《赠仲庸艾先生》
元代·甘复

丘壑念长栖，荣宦非素心。一朝使者骑，来辟荒山阴。

徘徊释短褐，慷慨援长琴。开燕集朋游，趣装辞故林。

平生经济术，名动江汉浔。逝川赴东海，孤云还北岑。

行藏各异态，努力及华簪。层城睇高雁，岁晚待徽音。

作者简介：元明间江西馀干人，字克敬。元末，从张翥游。洪武初，以前元遗民，为士林所推重。惜诗篇什散漫，仅存手墨于同里。